55. schôdza NR SR - 6.deň - B. popoludní
Dátum: 2022-02-10
Poslanec: Šutaj Eštok, Matúš (SMER - SD)
Druh vystúpenia: Vystúpenie v rozprave

129. Vážený pán predsedajúci, vážené panie poslankyne, páni poslanci, nemal som v pláne tu dnes vystúpiť pri tomto návrhu zákona, pretože už len samotná podstata, že v čase rekordného zdražovania, kedy máme na Slovensku najvyššiu, historicky najvyššiu infláciu, medzimesačnú, 8,5 %, kedy vláda nerobí nič pre ľudí, nijako im nepomáha, nereaguje na rast cien, na rast pohonných hmôt, na rast cien energií, na nich kašle, tak tu partia poslancov OĽANO sa rozhodne, že najväčší problém na Slovensku, v slovenskej spoločnosti sú drogy. Drogy, prípadne keby tu ešte bol pán poslanec Šudík, tak ešte prostitútky. Toto je vaša robota, riešiť drogy, prostitútky a podobné veci. Na ľudí kašlete! Spýtam sa, čo urobila táto vaša vláda a vaša koalícia, vy poslanci, pre ľudí?! Ako reagujete na ten dramatický rast cien? Čo ste urobili? Vytáča ma to neskutočne, ale budiš, na tom sme si už zvykli, že vy neriešite problémy ľudí, riešite pseudoproblémy - drogy, prostitútky a podobné nezmysly. Ale to, čo ste predviedli teraz procedurálne pri prerokovaní tohto zákona, to je niečo absurdné! Uvedomte si, pročkovci, že rokovací poriadok je zákon. Zákon! A vy tým, čo tu predvádzate a čo tu predviedol predsedajúci podpredseda parlamentu Laurenčík, ste porušili zákon, porušili ste rokovací poriadok. A poviem vám to veľmi jasne, ako ste ho porušili. Pomôžem si tuná prísediacim poslancom pánom Tarabom. Pán Taraba v lete prišiel s návrhom zákona zmeny ústavy, ktorá umožní konanie referenda. Bolo zadefinované, aby sa referendum mohlo konať v lete. Tento jeho návrh zákona neprešiel. Medzitým sa vyzbieralo 600-tisíc podpisov, pani referentka utekala na Ústavný súd, opýtala sa, či referendum môže byť vyhlásené, vyhlásené byť nemohlo. Prišla opozícia s návrhom, aby sa urobila zmena ústavy. Bolo to asi mesiac po neschválení zákona pána Tarabu. Vtedy ste nás vy a strážcovia ústavy a rokovacieho poriadku, ako je Dostál a podobní, upozorňovali, že nemožno v tej istej veci rokovať bez uplynutia šesťmesačnej lehoty. Tak vtedy sa o zmene ústavy pre konanie referenda nemohlo rokovať v parlamente. A teraz, keď ide o drogy, tak idete rokovať hneď! Prvého dvanásty v tejto sále nebol schválený návrh poslanca Valášeka, ktorý konal v tej istej veci. Ja sa pýtam, či teda neviem počítať, alebo je nejaký problém v inom, pretože keď rátam od 1. 12., mám jeden mesiac, druhý mesiac do dneška. To je šesť mesiacov? Pročkovci! Že sa nehanbíte! Že máte tú drzosť v čase, keď ľudia nevedia, čo dajú do úst, za čo zaplatia nájmy, za čo zaplatia účty za energie, tak vy idete porušiť rokovací poriadok a s drzosťou, s absolútnou drzosťou tu idete sa baviť o drogách. Vy ste normálni?! Aj celé toto vedenie parlamentu? Nie vy, pán predsedajúci Blanár, ale pán Laurenčík, ktorý tu odignoroval vecné pripomienky kolegu Suska? To vy si už myslíte, že čo vy ste? Pán Boh všetci ste tu alebo čo? Tak povedzte to rovno, že vyhrajte voľby a môžme všetko! Tak sa správate! (Reakcie z pléna.) Pre vás zákony neplatia. Áno, povedal to iný, ale vy sa správate takisto. Vy ste tí najhorší smeráci, tak vám to poviem. Vy ste tí najhorší smeráci, vy ste to dotiahli do dokonalosti. Vám treba diktatúru. To povedzte rovno. Vy neviete sa správať na základe zákona. Vy tu potrebujete diktatúru. Takú si tu dávate. Pre vás sú zákony nič. Pre vás rokovací poriadok neplatí. (Reakcie z pléna.) Toto je niečo absurdné! Pani poslankyňa, ukľudnite sa. Tá téma je, ešte raz vám hovorím, v čase, kedy ľudia nemajú z čoho žiť a vy riešite drogy, tá téma je absurdná. A preto vás žiadam, pán predsedajúci, aby ste okamžite ukončili túto rozpravu, pretože sa porušuje rokovací poriadok. Tento bod nemal byť zaradený do rozpravy. A keď ste takí striktní, ja sa pýtam, kde sú všetci tí strážcovia ústavy a rokovacieho poriadku? Kde je pán Dostál? Prečo sa teraz tu nevešia? Prečo sa tu rokuje, keď jednoducho neuplynula šesťmesačná lehota? Pri referende ste boli striktní, keď vás 600-tisíc ľudí posielalo preč, tak ste sa tu držali zubami-nechtami. Teraz zrazu šesť mesiacov neplatí, keď ide o drogy. Tak vám veľmi chýbajú tie drogy? Niečo neuveriteľné, čo tu predvádzate! Neuveriteľné! Pre vás zákony jednoducho neplatia. To som ešte nezažil, že by takáto kvalita slovenského parlamentu vôbec, vôbec bola možná, veď sa tí ľudia na nás pozerajú. Toto, čo vy tu predvádzate, je jedna neúcta, nehorázna neúcta! Nehovoriac o tom, že riešite pseudoproblémy, ako sú drogy a prostitútky miesto toho, aby ste riešili problémy ľudí, ale porušujete zákony, porušujete rokovací poriadok. A preto žiadam, pán predsedajúci, aby okamžite bola skončená táto rozprava, pretože vôbec nemôžme v nej ani pokračovať. Jednoducho je porušený rokovací poriadok. A vy, pročkovci, sa spamätajte a určte si, čo sú tu priority ľudí a čo sú vaše priority - prostitútky a drogy. Ďakujem pekne.